*Likumprojekts*

**Būvniecības civiltiesiskās atbildības obligātās apdrošināšanas likums**

**1.pants.** **Likumā lietotie termini.**

Likumā ir lietoti šādi termini:

**1) apdrošināšanas gadījums** – būvdarbu laikā vai normatīvajos aktos noteiktā minimālā būvdarbu garantijas termiņa laikā tiešā cēloniskajā sakarā ar būvdarbu veikšanas procesu būvniecības ieceres realizācijas vietā noticis negadījums, kura iemesls ir būvniecības procesa dalībnieka darbība vai bezdarbība, realizējot būvniecības ieceri, un kuram iestājoties ir paredzēta apdrošināšanas atlīdzības izmaksa šajā likumā noteiktajā apmērā un kārtībā;

**2) būvniecības ieceres īstenošanā iesaistīts dalībnieks**  – būvniecības ierosinātājs, inženierizpētes darbu veicējs, būvprojekta izstrādātājs, būvprojekta ekspertīzes veicējs, būvdarbu veicējs vai būvuzraudzības veicējs;

**3)** **līdzapdrošinātais** – būvniecības ieceres īstenošanā iesaistītājs dalībnieks, ja apdrošināšanas līgumā puses ir vienojušas par subrogācijas tiesību izslēgšanu. Līdzapdrošinātajam ir tādi paši pienākumi un tiesības kā apdrošinātajam, ciktāl šo pienākumu izpilde vai tiesību izlietošana ir objektīvi iespējama.

**4) trešā persona** – jebkura persona, izņemot būvniecības procesa dalībnieku, tā darbiniekus vai uz cita līguma pamata būvniecības ieceres īstenošanā iesaistītas personas, kurai būvniecības ieceres īstenošanas dēļ būvdarbu laikā vai normatīvajos aktos noteiktā minimālā būvdarbu garantijas termiņa laikā ir nodarīts kaitējums dzīvībai vai veselībai, vai radies zaudējums mantas bojājumu vai bojāejas gadījumā un ir izmaksājama apdrošināšanas atlīdzība civiltiesiskās atbildības apdrošināšanā. Normatīvajos aktos noteiktā minimālā būvdarbu garantijas termiņa laikā par trešo personu ir uzskatāmi arī būvniecības ierosinātāja darbinieki par to dzīvībai vai veselībai nodarīto kaitējumu zaudējumiem.

(2) Citi šajā likumā lietotie termini atbilst [Apdrošināšanas un pārapdrošināšanas likumā](https://likumi.lv/ta/id/274969-apdrosinasanas-un-parapdrosinasanas-likums), [Apdrošināšanas līguma likumā](https://likumi.lv/ta/id/299053-apdrosinasanas-liguma-likums) un Būvniecības likumā lietotajiem terminiem.

**2.pants. Likuma mērķis**

Likuma mērķis ir aizsargāt būvdarbu laikā vai normatīvajos aktos noteiktā minimālā būvdarbu garantijas termiņa laikā trešo personu intereses un reglamentēt tiesiskās attiecības starp būvniecības ierosinātāju, citiem būvniecības procesa dalībniekiem un apdrošinātāju par būvniecības civiltiesiskās atbildības obligāto apdrošināšanu.

**3.pants. Informācijas par noslēgto apdrošināšanas līgumu publiskošana**

1. Būvniecības informācijas sistēmā strukturēto datu veidā reģistrē informāciju par noslēgto apdrošināšanas līgumu un tā noteikumiem. Ministru kabinets nosaka Būvniecības informācijas sistēmā reģistrējamās informācijas apjomu.

**4.pants.** **Obligātās apdrošināšanas objekts un pienākums noslēgt apdrošināšanas līgumu**

(1) Būvniecības civiltiesiskās atbildības obligātās apdrošināšanas objekts ir būvniecības ierosinātāja civiltiesiskā atbildība par būvniecības ieceres īstenošanā iesaistīto dalībnieku darbības vai bezdarbības rezultātā nodarītajiem šajā likumā noteiktajiem zaudējumiem.

(2) Būvniecības civiltiesiskās atbildības obligāto apdrošināšanu par katru būvniecības ieceri, noslēdzot apdrošināšanas līgumu, veic būvniecības ierosinātājs pirms būvdarbu uzsākšanas. Ja būvdarbu veikšanai ir nepieciešama būvatļauja, būvniecības civiltiesiskās atbildības obligāto apdrošināšanu veic pirms atzīmes izdarīšanas būvatļaujā par būvdarbu uzsākšanas nosacījumu izpildi.

**5.pants. Būvniecības civiltiesiskās atbildības obligātās apdrošināšanas līgums un polise**

1. Apdrošināšanas līgumu slēdz klātienē vai izmantojot distances saziņas līdzekļus. Apdrošināšanas līgums stājas spēkā Apdrošināšanas līguma likumā noteiktajā kārtībā un apdrošināšana ir spēkā apdrošināšanas līgumā norādītajā apdrošināšanas periodā. Būvniecības ierosinātājam ir pienākums būvdarbu veikšanas laikā un normatīvajos aktos noteiktā minimālā būvdarbu garantijas termiņa laikā nodrošināt nepārtrauktu apdrošināšanas periodu.
2. Apdrošinātājam ir pienākums izsniegt apdrošināšanas polisi uzreiz pēc apdrošināšanas līguma noslēgšanas datuma.
3. Apdrošinātājs ne vēlāk kā vienas darba dienas laikā no polises izsniegšanas dienas publicē Būvniecības informācijas sistēmā informāciju par noslēgto apdrošināšanas līgumu.
4. Papildus Apdrošināšanas līguma likuma 8.panta otrajā daļā norādītajam, apdrošināšanas līgumā norāda informāciju par būvniecības ieceri - būvdarbu atļaujošā lēmuma numuru (būvatļaujas, apliecinājuma kartes vai paskaidrojuma raksta numuru) un būvlaukuma adresi vai kadastra numuru, ja zemes vienībai nav piešķirta adrese.
5. Apdrošināšanas līgumā neiekļauj pašrisku.
6. Apdrošināšanas līgumā neietver noteikumus, kas ir pretrunā vai sašaurina šajā likumā un uz likuma pamata izdotajos normatīvajos aktos noteiktos noteikumus.

**6.pants. Apdrošināšanas līguma noslēgšanai un apdrošināšanas gadījuma izskatīšanai nepieciešamās informācijas iegūšana**

1. Apdrošinātājam ir tiesības iegūt no Būvniecības informācijas sistēmas informāciju, kas nepieciešama apdrošināšanas līguma noslēgšanai un apdrošināšanas gadījuma izskatīšanai, par:

1) būvniecības ieceres īstenošanā iesaistītajiem dalībniekiem un atbildīgajiem būvspeciālistiem;

2) būvniecības ieceri raksturojošo informāciju.

1. Apdrošināšanas līguma noslēgšanai un apdrošināšanas gadījumu izskatīšanai apdrošinātājs apstrādā informāciju par būvdarbu veikšanai nepieciešamās dokumentācijas (paskaidrojuma akts, apliecinājuma karte, būvatļauja) veidu, būvniecības ieceres īstenošanas vietu, būvniecības ieceres īstenošanā iesaistīto personu skaitu, būvniecības ieceres īstenošanā iesaistītajām personām piemēroto administratīvo atbildību vai krimināltiesisko atbildību par normatīvo aktu pārkāpumiem būvniecības jomā, būvniecības ieceres īstenošanā iesaistītiem būvniecības procesa dalībniekiem konstatētiem profesionālās darbības pārkāpumiem un par tiem piemērotiem sodu veidiem, kā arī citus apdrošināto risku ietekmējošu vai apdrošināšanas gadījuma izskatīšanai nepieciešamu informāciju.
2. Apdrošināšanas līguma noslēgšanai un apdrošināšanas gadījuma izskatīšanai nepieciešamo informāciju apdrošinātājs iegūst Apdrošināšanas līguma likumā noteiktajā kārtībā. Būvniecības procesa dalībniekam un būvspeciālistam, kas piedalās būvniecības ieceres īstenošanā - veic darbus vai sniedz profesionālos pakalpojumus - ir pienākums sniegt apdrošinātājam apdrošināšanas līguma noslēgšanai un apdrošināšanas gadījuma izskatīšanai nepieciešamo informāciju, tai skaitā tādu, kas uzskatāma par komercnoslēpumu. Apdrošinātājs atbild par iegūtās informācijas aizsardzību un izmantošanu tikai apdrošināšanas līguma noslēgšanas vajadzībām.
3. Persona, kas sniedz apdrošinātājam tā pieprasīto informāciju riska iestāšanās iespējamības novērtēšanai un apdrošināšanas gadījuma izskatīšanai, ir atbildīga par sniegtās informācijas patiesumu.

**7.pants. Apdrošināšanas līguma izbeigšana pirms termiņa.**

1. Apdrošināšanas līgumu var izbeigt pirms termiņa Apdrošināšanas līguma likumā noteiktajos gadījumos un kārtībā.

(2) Apdrošinātājs izdara būvniecības informācijas sistēmā atzīmi par apdrošināšanas līguma izbeigšanu pirms termiņa, norādot pēdējo līguma spēkā esamības dienu, ne vēlāk kā piecas darba dienas pirms pēdējās līguma spēkā esamības dienas.

**8.pants.** **Atbildības limits.**

1. Iestājoties apdrošināšanas gadījumam pirmās grupas būves, viena vai divu dzīvokļu mājas būvniecības gadījumā, apdrošinātājs atlīdzina nodarītos zaudējumus, nepārsniedzot kopējo atbildības limitu 500 000 *euro*.

(2) Iestājoties apdrošināšanas gadījumam, izņemot šā panta pirmajā daļā minēto, apdrošinātājs atlīdzina nodarītos zaudējumus, nepārsniedzot kopējo atbildības limitu 5 000 000 *euro* un ievērojot šādu apakšlimitus:

1) trešās personas dzīvībai un veselībai nodarītā kaitējuma, t.sk. nemateriālo zaudējumu gadījumā, atlīdzināšana – līdz 5 000 000 *euro* par apdrošināšanas gadījumu un apdrošināšanas periodā kopumā;

2) trešās personas zaudējumi mantas bojājumu vai bojāejas gadījumā – līdz 1 000 000 *euro* par apdrošināšanas gadījumu un apdrošināšanas periodā kopumā.

(2) Zaudējumus, kuri netiek atlīdzināti būvniecības civiltiesiskās atbildības obligātās apdrošināšanas ietvaros vai kuri pārsniedz noteikto apdrošinātāja atbildības limitu, trešā persona ir tiesīga prasīt civiltiesiskajā kārtībā, vēršoties pret būvniecības procesa dalībnieku, kura darbības vai bezdarbības rezultātā zaudējumi ir radušies.

(3) Par zaudējumiem, kuru atlīdzināšana (apdrošināšanas atlīdzības izmaksa) ir atteikta apdrošinājuma ņēmēja, apdrošinātā, inženierizpētes veicēja vai būvniecības procesa dalībnieka ļauna nolūka vai rupjas neuzmanības dēļ nepildot šajā likumā noteiktos pienākumus, atbild persona, kuras rīcības rezultātā apdrošināšanas atlīdzība ir atteikta.

**10.pants. Apdrošinātāja tiesības un pienākumi**

(1) Apdrošinātājs pirms pakalpojuma sniegšanas uzsākšanas būvniecības civiltiesiskās atbildības obligātās apdrošināšanas jomā noslēdz līgumu ar Būvniecības valsts kontroles biroju par Būvniecības informācijas sistēmas lietošanu.

(2) Apdrošinātājs normatīvajos aktos noteiktajā kārtībā un šajā likumā noteiktajos termiņos sniedz Būvniecības informācijas sistēmā informāciju par noslēgto apdrošināšanas līgumu.

(3) Apdrošinātājam pēc paziņojuma saņemšanas par apdrošināšanas gadījumu ir tiesības:

1) piekļūt būvniecības ieceres realizācijas vietai, veikt tajā apskates vai citas darbības, kas nepieciešamas, lai pieņemtu lēmumu par apdrošināšanas atlīdzību;

2) pieprasīt un saņemt informāciju par negadījuma apstākļiem no būvniecības ieceres īstenošanā iesaistītajiem dalībniekiem.

3) pieprasīt un saņemt informāciju no trešās personas par negadījuma apstākļiem, kā arī jebkādu citu informāciju, kas ir nepieciešama, lai pieņemtu lēmumu par apdrošināšanas atlīdzību, veikt trešās personas piederošās kustamās mantas un nekustamā īpašuma apskati, tehnisko apsekošanu un novērtēšanu.

(4) Apdrošinātājam, kas izmaksājis apdrošināšanas atlīdzību, ir subrogācijas tiesības pret inženierizpētes veicēju vai būvniecības procesa dalībnieku, kurš saskaņā ar Būvniecības likumu ir atbildīgs par nodarītajiem zaudējumiem, izmaksātās apdrošināšanas atlīdzības apmērā. Apdrošināšanas līgumā pusēm ir tiesības vienoties par subrogācijas tiesību izslēgšanu.

(5) Apdrošinātājam ir tiesības iesniegt regresa prasību pret būvniecības ierosinātāju, ja tā darbības vai bezdarbības rezultātā radušies zaudējumi, izmaksātās apdrošināšanas apmērā, ja:

1) būvniecības ierosinātājs vai juridiskās personas gadījumā – tā darbinieki vai būvniecības ierosinātāja pilnvarotā persona ir pārkāpusi normatīvo regulējumu būvniecības jomā, tai skaitā veica patvaļīgu būvniecību;

2) būvniecības ierosinātājs ir būvētājs un veica būvdarbus, būdams alkoholisko dzērienu, narkotisko, psihotoksisko, psihotropo vai citu apreibinošu vielu iespaidā,

3) nav sniedzis informāciju par apdrošināšanas gadījuma apstākļiem apdrošinātājam pēc tā pieprasījuma.

**11.pants.** **Būvniecības civiltiesiskās atbildības obligātās apdrošināšanas ietvaros sedzamie zaudējumi, zaudējumu novērtēšanas un atlīdzināšanas kārtība**

(1) Trešajai personai nodarītie zaudējumi tiek atlīdzināti, ja kaitējums trešās personas dzīvībai vai veselībai vai trešās personas zaudējumi mantas bojājumu vai bojāejas rezultātā ir radušies apdrošināšanas gadījuma rezultātā un netiek pierādīts, ka šāds kaitējums vai zaudējumi radušies nepārvaramas varas dēļ, ar pašas trešās personas nodomu vai viņa rupjas neuzmanības dēļ vai šā likuma 14.pantā noteiktajā gadījumā.

(2) Ja zaudējumi ir nodarīti vairāku trešo personu mantai un kopējais zaudējumu apmērs pārsniedz apdrošinātāja kopējo atbildības limitu, zaudējumus atlīdzina ievērojot saņemto atlīdzības pieteikumu secību un nepārsniedzot kopējo atbildības limitu.

(3) Ja nodarītos zaudējumus saskaņā ar brīvprātīgās apdrošināšanas līgumu ir atlīdzinājis cits apdrošinātājs, apdrošinātājs, kurš apdrošinājis būvniecības ierosinātāja civiltiesisko atbildību (noslēdzis apdrošināšanas līgumu), atlīdzina šajā likumā noteiktajā kārtībā aprēķinātās un izmaksātās atlīdzības summu.

(4) Apdrošināšanas atlīdzības apmēru un aprēķināšanas kārtību par personai nodarītajiem nemateriālajiem zaudējumiem nosaka Ministru kabinets.

**12.pants. Personai nodarītie zaudējumi.**

(1) Tiesības uz apdrošināšanas atlīdzību par personai nodarītajiem nemateriālajiem zaudējumiem (morālo kaitējumu) ir personiskas. Personai nodarītie nemateriālie zaudējumi (morālais kaitējums) ir zaudējumi, kas saistīti ar sāpēm un garīgām ciešanām sakarā ar:

1) trešās personas fizisku traumu;

2) trešās personas sakropļojumu, invaliditāti;

3) apgādnieka, apgādājamā vai laulātā nāvi;

4) apgādnieka, apgādājamā vai laulātā 1.grupas invaliditāti.

(2) Personai nodarītie materiālie zaudējumi ir zaudējumi sakarā ar trešās personas ārstēšanu un nāvi, kā arī citi Civillikumā paredzētie pierādāmie un pamatotie izdevumi, kas radušies apdrošināšanas gadījuma rezultātā.

1) ārstēšanu;

2) pārejošu darbnespēju;

3) darbspēju zaudējumu;

4) nāvi.

(3) Zaudējumi saistībā ar cietušās personas ārstēšanu ir:

1) izdevumi, kas ir saistīti ar neatliekamās medicīniskās palīdzības brigādes sniegto palīdzību cietušajai personai, cietušās personas nogādāšanu, ievietošanu, diagnostiku, ārstēšanu un rehabilitāciju iestādē (ieskaitot ceļa izdevumus, apmeklējot ārstniecības vai medicīniskās rehabilitācijas iestādi), cietušās personas kopšanu, ārstniecisko līdzekļu iegādi, ārstniecisko uzturu, ārstēšanos mājas apstākļos, kā arī protezēšanu, endoprotezēšanu un tehnisko palīglīdzekļu iegādi vai nomu;

2) šā panta piektajā daļā paredzētājā kārtībā aprēķinātie tās personas nesaņemtie ienākumi par ārstniecības iestādes apliecināto darbnespējas laiku, kura kopj cietušu bērnu.

Izdevumus, kas saistīti ar cietušās personas ārstēšanos ārvalstīs, atlīdzina, ja minētā ārstēšanās iepriekš rakstveidā saskaņota ar apdrošinātāju.

(4) Zaudējumi sakarā ar cietušās personas pārejošu darbnespēju ir nesaņemtie ienākumi par ārstniecības iestādes apliecināto darbnespējas laiku. Nesaņemtos ienākumus veido:

1) cietušajai personai, kura uzskatāma par darba ņēmēju, normatīvajos aktos noteiktajā kārtībā aprēķinātā cietušās personas vidējā izpeļņa, no kuras atskaitīti nodokļi (ja tie maksājami) un pēc veselības kaitējuma nodarīšanas cietušajai personai piešķirta slimības nauda un slimības pabalsti;

2) cietušajai personai kura nav uzskatāma par darba ņēmēju, bet gūst ienākumus, vidējie mēneša ienākumi pēdējo divpadsmit mēnešu laikā (atskaitot nodokļus, ja tiek ir maksājami) un pēc veselības kaitējuma nodarīšanas cietušajai personai piešķirtie slimības pabalsti.

Apdrošinātājs cietušās personas darba devējam atlīdzina cietušajai personai izmaksāto slimības naudu par pārejošas darbnespējas laiku, kuru apliecina darbnespējas lapa, un darba devēja samaksāto iedzīvotāja ienākuma nodokli un sociālās apdrošināšanas obligātās iemaksas pārejošas darbnespējas laikā.

(5) Zaudējumi sakarā ar cietušās personas darbspējas zaudējumu ir ienākumu starpība, ko nosaka, no nesaņemtajiem ienākumiem, kas ir aprēķināti atbilstoši šā panta ceturtajā daļā paredzētai kārtībai, atskaitot saņemtos darba ienākumus (ja tādi ir) un no valsts budžeta piešķirtās pensijas vai no valsts un pašvaldību budžeta saņemtos pabalstus. Piemēro šādu izmaksas kārtību:

1) Apdrošināšanas atlīdzību par zaudējumu sakarā ar darbspējas zaudējumu izmaksā ne retāk kā reizi mēnesī, kamēr saglabājas cietušās personas darbspējas zaudējums.

2) Ja cietusī persona, kura ir augstākās izglītības iestādes pilna laika students, darbspējas zaudējuma dēļ nevar turpināt pilna laika studijas, apdrošinātājs sedz starpību starp maksu par nepilna laika studijām akreditētā augstākās izglītības iestādē un maksu, kura būtu jāmaksā par pilna laika studijām akreditētā augstākās izglītības iestādē, ja maksa par nepilna laika studijām ir lielāka par pilna laika studiju maksu.

3) Ja cietušajai personai, kurai ir darbaspējas zaudējums, ir iespēja apgūt profesiju, lai gūtu ienākumus no darba, kas ir savietojams par tās pašreizējo veselības stāvokli, apdrošinātājs sedz mācību maksu un citus ar profesionālās izglītības apguvi saistītus izdevumus.

(6) Tiesības uz apdrošināšanas atlīdzības saņemšanu sakarā ar apgādnieka nāvi ir:

1) bērniem, tai skaitā bērniem, kuri adoptēti:

a) līdz pilngadības sasniegšanai,

b) kamēr mācās vispārējās, profesionālās vai augstākās izglītības iestādēs pilna laika klātienē, bet ne ilgāk kā līdz 24 gadu vecumam vai neatkarīgi no vecuma, ja pirms 18 gadu sasniegšanas viņi kļuvuši par personām, kurām noteikta invaliditāte;

2) brāļiem, māsām un mazbērniem:

a) ja viņi ir jaunāki par 18 gadiem un viņiem nav darbspējīgu apgādnieku;

b) kamēr viņi mācās vispārējās, profesionālās vai augstākās izglītības iestādēs pilna laika klātienē, bet ne ilgāk kā līdz 24 gadu vecumam, ja viņiem nav darbaspējīgu vecāku, vai neatkarīgi no vecuma, ja viņiem nav darbspējīgu vecāku un pirms 18 gadu sasniegšanas viņi kļuvuši par personām, kurām noteikta invaliditāte;

3) darbnespējīgam atraitnim (atraitnei), darbnespējīgiem vecākiem un vecvecākiem – līdz viņu darbspēju atjaunošanai, kā arī darbspējīgai atraitnim (atraitnei), ja ģimenē ir bērns vecumā līdz astoņiem gadiem vai bērns, kuram noteikta invaliditāte;

4) citiem apgādībā esošajiem ģimenes locekļiem, kuri par tādiem uzskatāmi saskaņā ar likumu “Par valsts pensijām”.

Tiesības saņemt zaudējumu atlīdzību sakarā ar cietušās personas apbedīšanu ir fiziskajai personai, kura uzņēmusies apbedīšanu un ir uzradījusi miršanas apliecības oriģinālu, kā arī iesniegusi dokumentus, kas apliecina apbedīšanas faktu.

(7) Zaudējumiem sakarā ar cietušās personas nāvi piemēro šādu izmaksas kārtību:

1) Apgādājamiem nodarītie zaudējumi sakarā ar cietušās personas nāvi ir bojā gājušās personas nesaņemto ienākumu daļa, kura katram apgādājamam pienācās, cietušajam dzīvam esot, un no kuras atskaita apgādājamam piešķirtās apgādnieka zaudējuma pensijas apmēru.

2) Katrai šā panta sestās daļas 1.un 2.punkta minētajai personai izmaksājamā apdrošināšanas atlīdzība kopā ar izmaksāto valsts pensiju vai valsts sociālā nodrošinājuma pabalstu nedrīkst būt mazāka par normatīvajos aktos noteikto minimālo uzturlīdzekļu apmēru, kuru bērnam nodrošināt ir pienākums katram no vecākiem.

3) Apbedīšanas izdevumus aprēķina ne mazāk kā astoņu minimālo mēnešalgu apmērā. Ja faktiskā apbedīšanas izdevumu summa ir lielāka, tiek aprēķināti faktiski iztērētie un dokumentāri apliecinātie saprātīgie izdevumi. Apbedīšanas izdevumus atlīdzina apmērā, kas atbilst starpībai starp veiktajiem apbedīšanas izdevumiem un no valsts budžeta un pašvaldību budžeta izmaksājamo apbedīšanas pabalsta summu, kas aprēķināma sakarā ar cietušās personas nāvi.

4) Apdrošināšanas atlīdzību par zaudējumiem saistībā ar cietušās personas nāvi izmaksā, ja cietušās personas nāve iestājusies gada laikā pēc negadījuma būvlaukumā un tiesas medicīnas eksperts vai ārstniecības iestāde apliecina, ka cietušās personas nāve ir cēloniski saistīta ar negadījumu būvlaukumā būvdarbu veikšanas procesā.

**13.pants. Zaudējumi mantas bojājumu vai bojāejas gadījumā**

1. Būvniecības procesā trešās personas zaudējumi mantas bojājumu vai bojāejas gadījumā ir trešās personas kustamai mantai vai nekustamajam īpašumam nodarīti zaudējumi, kas ir radušies cēloniskajā sakarā ar būvlaukumā veiktajiem būvdarbiem.

(2) Zaudējumi sakarā ar transportlīdzekļa bojājumu ir izdevumi par transportlīdzekļa remontu, kas nepieciešams, lai atjaunotu attiecīgā transportlīdzekļa stāvokli, kāds tas bija pirms bojājuma rašanās (negadījuma). Ja transportlīdzekļa bojājumi ir tādi, ka tā remonts nav tehniski iespējams vai tas ir ekonomiski nepamatots, zaudējumu atlīdzību izmaksā apmērā, kāds atbilst transportlīdzekļa vērtībai pirms bojājumu rašanās (negadījuma), izdevumus par transportlīdzekļa noņemšanu no uzskaites normatīvajos aktos noteiktajā apmērā un izdevumus par transportlīdzekļa atlieku nogādāšanu transportlīdzekļu apstrādes uzņēmumā.

(3) Zaudējumi sakarā ar nekustamā īpašuma un kustamās mantas bojājumu ir izdevumi, kas nepieciešami, lai atjaunotu attiecīgā objekta stāvokli, kāds tas bija pirms bojājumu nodarīšanas. Zaudējumi sakarā ar nekustamā īpašuma un kustamās mantas bojāeju ir starpība starp attiecīgā objekta vērtību pirms un pēc bojājumu nodarīšanas un izdevumi par objekta bojāejas seku likvidēšanu, kā arī inženiertīklu un komunikāciju sakārtošanu.

**14.pants. Zaudējumi, kas netiek apdrošināti būvniecības civiltiesiskās atbildības obligātās apdrošināšanas ietvaros.**

Būvniecības civiltiesiskās atbildības obligātās apdrošināšanas ietvaros netiek apdrošināti šādi zaudējumi:

1) zaudējumi, par kuriem apdrošinātajam vai apdrošinājuma ņēmējam bija zināms, vai kas konstatēti apdrošināšanas līguma noslēgšanas brīdī vai, ja apdrošināšanas līguma noslēgšanas brīdī apdrošinātajam vai apdrošinājuma ņēmējam bija zināms par apstākļiem, kas var veicināt riska iestāšanos un zaudējumu rašanos, un pēc apdrošināšanas līguma noslēgšanas kļuva par pamatu vai cēloni prasības celšanai pret būvniecības ierosinātāju;

2) zaudējumi, kas tieši vai netieši radušies vai kas izriet no kara, invāzijas, ārvalstu ienaidnieka darbības (ar vai bez kara pieteikšanas), dumpja, revolūcijas, sacelšanās, pilsoņu kara, masu nemieriem, vandālisma, militāras vai uzurpētas varas, vai konfiskācijas, nacionalizācijas, atsavināšanas vai sagraušanas, vai īpašuma bojājuma, bojāejas vai zuduma, ko radījis valsts, sabiedriskas vai pašvaldību organizāciju vai institūciju rīkojums;

3) zaudējumi, kas tieši vai netieši radušies terorisma (Krimināllikuma izpratnē) dēļ. Netiek atlīdzināti arī jebkādi zaudējumi vai izdevumi, kas tieši vai netieši cēlušies sakarā ar jebkādiem terorisma rezultātā nodarīto vai potenciāli nodarāmo zaudējumu novēršanas pasākumiem;

4) zaudējumi, kuru cēlonis ir radioaktivitāte un kaitīgais starojums, t.i. jonizējošā starojuma avotu, magnētiskā lauka vai elektromagnētiskā lauka kaitīgā iedarbība, kas cēlusies no darbības ar jonizējošā starojuma avotiem, kodolmateriāliem, radioaktīvām vielām vai objektiem, kas rada magnētisko vai elektromagnētisko lauku, vai apdrošinātā prettiesiskas darbības objektos, kuros notiek, notikušas vai plānotas darbības ar jonizējošā starojuma avotiem, kodolmateriāliem, radioaktīvām vielām vai objektos, kas rada veselībai kaitīgu elektromagnētiskā starojuma piesārņojumu vai augstu magnētiskā lauka induktivitāti;

5) zaudējumi, kas ir saistīti ar jebkāda veida organismu inficēšanos ar vīrusiem vai patogēniem;

6) līgumsodi un jebkura veida soda naudas vai citas līdzīgas sankcijas, kā arī nesamaksātie nodokļi un citi maksājumi, kuru samaksas pienākums izriet no likuma, līguma vai cita veida vienošanās;

7) atrautā peļņa;

8) zaudējumi, kas tieši vai netieši radušies ļauna nolūka dēļ;

9) zaudējumi, kas cēlušies vibrāciju vai satricinājumu rezultātā, balstošo konstrukciju novākšanas, pārvietošanas vai vājināšanas rezultātā, ka arī zemes gabalu vai ēku pamatu nosēšanās, nobrukuma, noslīdēšanas vai satricinājuma rezultātā izņemot gadījumus, kad trešās personas īpašumam ir iestājusies pilnīga vai daļēja bojāeja vai bojājumi ir nodarīti būves konstrukcijām un īpašuma turpmāka ekspluatācija nav pieļaujama būves bīstamības dēļ un tas ir konstatēts ar atbilstošās sfēras būves eksperta slēdzienu;

10) zaudējumi, kas radušies no sprādzienbīstamām vielām vai maisījumiem, uzliesmojošām gāzēm, šķidrumiem vai cietām vielām, toksiskām vielām, mutagēnām vielām, kancerogēnām vielām vai noturīgiem organiskiem piesārņotājiem.

**15.pants. Gadījumi, kad zaudējumi netiek atlīdzināti.**

(1) Apdrošinātājam šā likuma 14.panta 9.punktā norādītajā gadījumā ir tiesības atteikt trešās personas nekustamajam īpašumam nodarīto zaudējumu atlīdzināšanu, ja:

1) tam nav veikta tehniskā apsekošana normatīvajos aktos noteiktajā kārtībā un termiņos vai saskaņā ar veikto tehnisko apsekošanu būve atrodas avārijas stāvoklī vai ir atzīstama par graustu;

2) pašvaldības vai institūcijas, kas pilda būvvaldes funkcijas, būvinspektors ekspluatācijas uzraudzības ietvaros būves īpašniekam ir uzdevis veikt tehnisko apsekošanu un tā nav veikta būvinspektora noteiktajā termiņā;

3) ja nekustamā īpašuma īpašnieks nav nodrošinājis piekļuvi savam nekustamajam īpašumam tā stāvokļa novērtēšanai pēc būvdarbu veicēja pieprasījuma pirms būvdarbu uzsākšanas;

4) ja būvē ir konstatēta patvaļīgā būvniecība nesošajās konstrukcijās;

5) tehniskajā apsekošanā trešajai personai piederošajā būvē ir fiksētas plaisas un būvdarbu veicējs nav veicis atbilstošu esošo un no jauna izveidojošos plaisu novērošanu, tai skaitā esošo plaisu palielināšanās vai jaunu izveidošanās gadījumos nav noskaidroti to veidošanās iemesli un, sadarbojoties ar būvprojekta izstrādātāju, nav izveidots vai nav ievērots rīcības plāns ar mērķi nepieļaut ēku vai to daļu sabrukšanu vai stāvokļa strauju pasliktināšanos.

**16.pants.** **Apdrošināšanas gadījuma fiksācija**

(1) Būvdarbu vadītājs pēc trešās personas pieprasījuma vai, konstatējot negadījumu, kas var būt iemesls zaudējumu nodarīšanai trešajai personai, sastāda protokolu, kurā fiksē un detalizēti apraksta trešās personas dzīvībai vai veselībai nodarīto kaitējumu vai mantai nodarītos bojājumus un kaitējuma un bojājumu rašanās apstākļus. Protokolam pievieno fotofiksācijas, kā arī cita veida apstākļu fiksāciju, piemēram, vibrāciju mērījumus. Protokolu paraksta būvdarbu vadītājs un trešā persona, ja tā piedalās protokola sastādīšanā.

(2) Atbildīgajam būvdarbu vadītājam ir pienākums:

1) veikt visus iespējamos pasākumus, lai normatīvajos aktos noteiktajā kārtībā fiksētu iespējamā apdrošināšanas gadījuma apstākļus, kā arī novērstu vai samazinātu turpmākos zaudējumus (negadījuma fiksācijas akts);

2) sniegt informāciju par kaitējuma vai zaudējumu rašanās apstākļiem apdrošinātājam piecu darba dienu laikā pēc tā pieprasījuma saņemšanas.

(3) Garantijas laikā šā panta pirmajā un otrajā daļā minētos pienākumus var veikt ēkas pārvaldnieks, ja tas nav ēkas īpašnieks vai cita būvdarbu veicēja pilnvarotā persona.

(4) Ministru kabinets nosaka negadījuma fiksācijas akta saturu un sastādīšanas kārtību.

(5) Atbildīgais būvdarbu vadītājs nesastāda šā panta pirmajā daļā minēto negadījuma fiksācijas aktu, ja apdrošināšanas gadījumu fiksē valsts vai pašvaldības policijas amatpersonas vai ātrās palīdzības mediķi un to fiksētā informācija pilnībā atbilst normatīvajos aktos noteiktajam negadījuma fiksācijas akta saturam. Ja valsts vai pašvaldību amatpersonu vai ātrās medicīniskās palīdzības mediķu fiksētā informācija tikai daļēji atbilst normatīvajos aktos noteiktajam protokola saturam, būvdarbu vadītājs šā panta pirmajā daļā minētajā negadījuma fiksācijas aktā fiksē trūkstošo informāciju.

(6) Atbildīgais būvdarbu vadītājs šā panta pirmajā daļā minēto negadījuma fiksācijas aktu nekavējoties, tiklīdz tas ir iespējams ievieto Būvniecības informācijas sistēmā.

**17.pants.** **Paziņošana par apdrošināšanas gadījuma iestāšanos**

(1) Informāciju par apdrošinātāju, kas ir noslēdzis būvniecības civiltiesiskās atbildības obligātās apdrošināšanas līgumu par attiecīgo būvniecības ieceri, publicē Būvniecības informācijas sistēmā.

(2) Trešā persona, kurai būvniecības procesa rezultātā radies kaitējums dzīvībai vai veselībai vai nodarīts zaudējums tā mantai, nekavējoties, tiklīdz tas ir iespējams paziņo iespējamā apdrošināšanas gadījuma iestāšanos apdrošinātājam vai būvniecības ierosinātājam un apdrošinātājam. Trešais personai ir tiesības paziņot par iespējamā apdrošināšanas gadījuma iestāšanos izmantojot Būvniecības informācijas sistēmu. Paziņojumam pievieno valsts vai pašvaldības policijas amatpersonu vai ātrās medicīniskās palīdzības ārstu sastādīto personas dzīvībai vai veselībai nodarītā kaitējuma fiksāciju un kaitējuma nodarīšanas apstākļus vai personas mantai nodarīto bojājumu fiksāciju un bojājumu nodarīšanas apstākļus, vai norāda, ka šā likuma 16.panta pirmajā daļā minēto negadījuma fiksācijas aktu sastādījis atbildīgais būvdarbu vadītājs.

(3) Trešajai personai ir pienākums saglabāt un uzrādīt apdrošinātājam bojāto mantu tādā stāvoklī, kādā tā kļuvusi pēc apdrošināšanas gadījuma, līdz laikam, kad apdrošinātājs fiksējis mantai nodarītos bojājumus vai saņemts atteikums veikt bojātās mantas apskati.

(4) Apdrošinātājs nekavējoties, bet ne vēlāk kā piecu darba dienu laikā, skaitot no dienas, kad apdrošinātājam saskaņā ar šā panta otro daļu paziņots par apdrošināšanas gadījumu, nodrošina trešās personas bojātās mantas apskati.

(5) Ja šā panta ceturtajā daļā minētajā termiņā apdrošinātājs nav nodrošinājis bojātās mantas apskates veikšanu, trešajai personai ir tiesības zaudējumu apmēra noteikšanai piesaistīt atbilstošu ekspertu. Šādā gadījumā apdrošinātājs:

1) atlīdzina zaudējumus, pamatojoties uz trešās personas iesniegtajiem dokumentiem, kas pierāda nodarīto zaudējumu apmēru;

2) atlīdzina trešajai personai saprātīgus, pierādītus izdevumus, kas tai radušies, veicot būvdarbu rezultātā bojātās mantas ekspertīzi.

**18.pants. Apdrošināšanas atlīdzības pieprasīšanas kārtība**

(1) Apdrošināšanas atlīdzību, ņemot vērā būvdarbu rezultātā nodarītos zaudējumus, aprēķina apdrošinātājs.

(2) Trešā persona, lai saņemtu apdrošināšanas atlīdzību, iesniedz apdrošinātājam iesniegumu par apdrošināšanas atlīdzību. Iesniegumam pievieno:

1. dokumentus un citā veidā fiksētu informāciju, kas apliecina ar apdrošināšanas gadījumu saistītos faktus un zaudējumus, ja šī informācija nav iesniegta šā likuma 17.pantā minētajā kārtībā;
2. trešā persona, kura pretendē uz apdrošināšanas atlīdzību par nekustamajam īpašumam nodarītajiem zaudējumiem, - atbilstošās jomas sertificētā būveksperta sagatavotu slēdzienu par nodarīto zaudējumu cēlonisko sakaru ar būvniecības ieceres īstenošanai veiktajiem būvdarbiem.
3. dokumentus, kas pamato pieteiktā zaudējuma apmēru.

(3) Visas prasījuma tiesības, kas izriet no šā likuma vai apdrošināšanas līguma, izbeidzas, ja apdrošinājuma ņēmējs, apdrošinātājs vai jebkura cita persona tās pienācīgi neizmanto triju gadu laikā.

**19.pants. Lēmums par apdrošināšanas atlīdzību** **un apdrošināšanas atlīdzības izmaksas kārtība**

(1) Apdrošinātājs triju mēnešu laikā no šā likuma 18.panta otrajā daļā minētā rakstveida iesnieguma un iesniegumam pievienojamo dokumentu saņemšanas dienas pieņem lēmumu par apdrošināšanas atlīdzības izmaksu vai atteikumu un nosūta attiecīgu rakstveida informāciju apdrošināšanas atlīdzības pieprasītājam. Apdrošinātājam ir tiesības pagarināt lēmuma pieņemšanas termiņu līdz vienam gadam, ja tas ir iesniedzis sūdzību Būvniecības valsts kontroles birojam par būveksperta slēdzienu par zaudējumu cēlonisko sakaru ar būvniecības ieceres īstenošanai veiktajiem būvdarbiem.

(2) Par šā panta pirmajā daļā minētā termiņa nokavējumu apdrošinātājs papildus neizmaksātajai apdrošināšanas atlīdzībai maksā trešajai personai 0,1 procentu no neizmaksātās apdrošināšanas atlīdzības par katru nokavējuma dienu.

(3) Ja apdrošinātājs normatīvajos aktos noteiktajā kārtībā ir pārsūdzējis Būvniecības valsts kontroles biroja lēmumu, kas ir pieņemts būveksperta profesionālās darbības uzraudzības ietvaros, šā panta pirmajā daļā minētais termiņš tiek pārtraukts līdz stājies spēkā attiecīgais administratīvās tiesas spriedums lietā un apdrošinātājam ir tiesības nemaksāt šā panta otrajā daļā minētos procentus.

(4) Apdrošinātājs apdrošināšanas atlīdzību izmaksā piecu darba dienu laikā pēc tam, kad pieņemts lēmums par apdrošināšanas atlīdzības izmaksu.

**20.pants. Būvniecības informācijas sistēmas izmantošana**

Apdrošinājuma ņēmējam, apdrošinātam, apdrošinātājam, trešajai personai ir tiesības Būvniecības informācijas sistēmā iesniegt iesniegumus un cita veida informāciju, pieprasīt un saņemt informāciju, t.sk. apdrošinātājam paziņot pieņemtos lēmumus.

**Pārejas noteikumi**

1. Likumu piemēro būvniecības iecerei, kas ir ierosināta pēc 2022.gada 1.jūlija.
2. Jautājumi, kas nav regulēti šajā likumā, tiek risināti saskaņā ar Apdrošināšanas līguma likumu un Apdrošināšanas un pārapdrošināšanas likumu.
3. Likums stājas spēkā 2022.gada 1.jūlijā.

Ministru prezidents A.K.Kariņš

Ekonomikas ministra p.i. K.Gerhards

Iesniedzējs:

Ekonomikas ministra p.i. K.Gerhards

Vīza:

Valsts sekretārs E.Valantis